Hvor mange af os har ikke prøvet det – at træde i en LEGO-klods.

Det er ikke specielt rart, og det har været kilde til gråd for mange børn, der med jagende smerte i foden har måttet tage en pause fra den gode leg.

Faktisk lyder en stående joke, at der ikke findes en værre smerte, end smerten fra at træde i en LEGO-klods.

Nu er der så godt kommet godt nyt til både børn og forældre i Frankrig.

Den danske succesvirksomheds franske afdeling har slået pjalterne sammen med det franske reklamebureau ’Brand Station’.

Sammen har de skabt nogle hjemmesko med ekstra polstring, der vil hindre, at man får en træls og smertefuld oplevelse, hvis man i et distræt øjeblik kommer til at træde i LEGO’en.

En ide, som Huffington Post har lagt på deres Facebook-side og som lige nu bliver hyldet af læserne.

'De er meget komfortable - de virker', skriver en bruger blandt andet, mens andre skriver 'godt tænkt Lego', og 'dem burde I da have lavet for 10 år siden'.

Flere læsere synes dog ikke, at de differentierer sig fra almindelige sutsko, mens andre drillende skriver, at dette kan blive de nye 'crocs'.

Producerer kun 1500 par

Ifølge den franske blog Piwee vil der kun blive produceret 1500 par af de særlige hjemmesko. Planen er så, at de vil blive fordelt helt tilfældigt til folk, som udfylder en ønskeseddel på LEGO Frances hjemmeside.

Her kan du se en video, som Brand Station har delt på deres Facebookprofil. Videoen viser, hvordan hjemmeskoene er blevet lavet.